钦定古今图书集成/方舆汇编/职方典/第1261卷 > 《周氏龙津书馆记》前人
## 钦定古今图书集成/方舆汇编/职方典/第1261卷 > 《周氏龙津书馆记》前人

“世之宅幽处胜者，往往骋花柳之媚，诧泉石之美。贵
家有之，为燕乐嬉游之所；方外得之，为虚无寂静之
境；窭人逢之，为绳枢瓮牖之所。二者皆不能挹其秀，
发其奇，茹其华也。”鼎邑龙阳之循市，有沧浪山，隆阜
迤坡，或昂而藏，或耸而伏，有三尖山。列山之南，有良
山、金牛山。联山之东北，水自沧浪山三尖出焉。周氏
之祖府君德元，与淳熙丞相文忠益公同源而异派
也。自江右游湖右至其地，将度书馆而力不逮。府君
之子遹富生三孙，曰䜣、曰详、曰询，因笔之以文，而俾
遂其志焉。是地也，群山四挹，而左右顾望，宾从拱揖。
沧浪水横其前，演迤如带，澄洁如鉴，上下交映，远水
环接。俗子巧夫，以智力求得而不能者。今不谋而得，
阴阳家以为地之胜也。而试礼部、试贤阁、登仕版，皆
有人焉。若升于天子，则未也。䜣之孙应丁，询之孙邦
直、邦宁，䜣之曾孙𫐐，遂能作柱衡椽，以成前人之志，
宾礼贤士，为师为友。岁在庚午，应丁与荐，时人讙曰：
“周氏愈有闻也。”或曰：“周氏书馆果得地之胜也。”至丙
子，邦宁之子辚又荐，己卯，范又荐。时书馆以风雨坏，
邦宁执二子之手而告之曰：“吾家业儒，书种固在，书
馆不可毁，尔其成之。”乙酉，辚又荐。庚寅岁，范鸠材命
工，以继先志。前后三楹，列为四斋，取四教之义，名之
曰“博文”、曰“笃行”、曰“怀忠”、曰“守信。”中通以厦，旁翼以廊，
厨舍仆室，无一不备。岁辛卯，䜣之孙琰荐申儒实身
为之劝驾，郡人盛称书馆卜地之验，而周氏岁荐不
乏人也。申儒于是书“龙津书馆”扁之，因邑以名，且有
取乎沧浪之水。岁乙未，辚遂登进士第，书馆于是有
光焉。盖讲道明德，存仁遵义，其功用弘矣。居今之世，
荜门穷巷，焦然愁苦，则愿车马被青紫，竞率先焉。舍
是无以自达也。而苟延朝夕者，患无其志。“志立矣，而
备书传诵者，患无其力；力给矣，而奔走托处者，患无
其地。”今府君有其志以诏后，有其力以裕后，有其地
以垂后。后之为兄弟者，角其能，捐其赀，遵奉先训而
成之，裕善助贤，天卒有以遂其始志，是可嘉也。彼阴
阳家卜山卜水，世卒以为窈冥之论，儒家者流莫之
与也。至若相其阴阳，观其流泉，度其隰原，见于《诗》咏，
夫子取焉。然水之有流泉，地之有隰原，其果系于相
宅也乎？夫沧浪之水与山秀，可以挹，奇可以发，华可
以茹。非花柳之媚，泉石之美，始娱耳目，宜乎崇梁有
阅，扁题有揭，乃辚遂释褐于天子之廷也。山也水也，
是之取尔。且荜蕗蓝褛楚之谓也。鼎为建黔中地，非
美化所及也。而杞梓皮革，自楚以往，虽晋之名卿士
大夫不若焉，则自州而国，非前日比也。暨我朝宅汴
处京，混一阜繁，鼎乃通吴、蜀、楚、粤之会，以达于王畿
焉。为士者闻见殚给，智识超迈，通都大儒，藏书至院，
弦诵连璧。自淮水中裂，而荒墟僻野，水绝土断，几为
陋郡。申儒为守为宪，泉流乎院之涯，车驰乎障之巅，
未尝不慨叹焉。然则俗朴而民淳，山川之清俊所启
也。府君自中州而至其地，良有以也。虽然，前人望于
后人者，积累非一日之事矣。彼其自我朝佃业而来，
非有立锥地也。夫一旦舍阛阓而处荒寂，经营缔建，
卜吉度宜，盖亦劳于心矣。而拳拳一念，惟乃子孙创
乃业，垂乃统，深属意焉。至于取“进士第，始见于百年
后，亦可谓难矣。辚固有以承先训也。继辚之后者，其
知勉焉。周氏之盛，安可量乎！”申儒以是年入为秘书
郎，会辚第而得归，因言书馆山水之胜，且颂前人营
卜之劳，详试之美。若夫厚其师友，达其闻知，充其伦
类，不徒于枝叶而及其本根之大，不徒于利禄而固
其性命之地，则“其后必有达人也。”申儒尤有望焉。